Cmorej, Peter, poslanec NR SR (2022-06-15):
Tak pokračujme v teátre. Tak po hulvátskom porušení koaličnej zmluvy, kedy ste zahlasovali za tento opozičný návrh, aby prešiel do druhého čítania, SME RODINA a časť OĽANO, tu máme ďalšie hulvátske porušenie koaličnej zmluvy, kedy koaličný minister že vraj koaličnej strany SME RODINA príde otvoriť rozpravu do, tesne pred hlasovaním k opozičnému návrhu, s ktorým sme opakovane vyslovili nesúhlas, a ešte aj (povedané so smiechom) v takej situácii, že bolo na koaličnej rade dohodnuté, že premiér apeloval na to, že sa pripraví vládne riešenie. To, že pán premiér má nízku autoritu medzi poslancami vládnej koalície, hlavne vo vlastnej strane a, žiaľbohu, teda aj v strane SME RODINA, je už verejnosti známe, ale že mu to až takto hulvátsky dávate najavo, že ho vôbec nerešpektujete ani len v ničom, kde sám sa podujal na to, že prinesie nejaké riešenie, tak to je naozaj extrémne, ale že extrémne smutné. Neexistuje etický kódex poslanca Národnej rady, čo som si teraz goooglil, ale ešte aj posledná samospráva, kde etický kódex je, tak hovorí o tom, že poslanec nemôže hlasovať vo veciach, v ktorých je sám osobne zainteresovaný. Ak sa nemýlim, tak aj tuto pán navrhovateľ, jeden z primátorov, ktorí dostali... Nie? Vy ste, vás len, vás len použili, keď pán poslanec Svrček tu ten paškvil, s ktorým pravidelne za nami chodil, tak vám ho podali, aby ste ho, aby ste ho podali do parlamentu, keďže, keďže sme s tým viackrát na koaličnej rade nesúhlasili. Ale máme tu aj takých poslancov, a konkrétne pani poslankyňa Kavecká, ktorá tu teraz nie je a ktorá teda zorganizovala to hlasovanie u vás v klube OĽANO, aby ste to posunuli do druhého čítania, je jedna zo starostiek, ktorá dostala pokutu za to, že úplne evidentne porušila zákon o verejnom obstarávaní pri výstavbe nájomných bytov a za to dostala pokutu. Dobre. Môžeme sa rozprávať, že upravme pravidlá, aby ste tie nájomné byty vy starostovia mohli stavať lepšie, aby ste za to nedostali, teda, áno, lepšie, aby ste za to nedostávali pokuty. Ale úplne evidentne bol zákon porušený, konkrétne pani starostka Kunerád, ak som správne vyslovil teraz názov obce, prenajala najprv pozemok konkrétnej firme a potom sa zahrala na verejné obstarávanie výstavby nájomných bytov, že kto na tej parcele, ktorú už prenajala firme, dokáže postaviť nájomné byty, ktoré neskôr odkúpi, odkúpi obec. Za toto evidentné porušenie zákona o verejnom obstarávaní dostala pokutu, ktorá je, ktorá bola napísaná v zákone o verejnom obstarávaní ako, ako exaktná, to znamená, tam je napísané, že 5 % zo sumy, o ktorú sa jedná. Úrad pre verejné obstarávanie jej nemohol dať nižšiu pokutu, uložil jej tú pokutu, myslím, že už aj súdom to už je potvrdené a teraz pani starostka tu spolu s ďalšími kolegami organizuje z moci jej danej tým, že sa dostala do parlamentu, zmenu zákona, aby ona, resp. obec, v ktorej, v ktorej je starostkou, nemusela túto pokutu platiť. Tak to je, to je absolútne, ale že absolútne dno a ja naozaj nechápem ani pani poslankyňu Kaveckú, ani vás, kolegovia, ktorí jej v tomto, v tomto držíte chrbát a ktorí v tomto pomáhate. No tak už ste to raz posunuli do druhého čítania, takže a neviem, prečo by ste sa prepožičali k tomuto divadlu a otvárali tu rozpravu v druhom čítaní pre podanie pozmeňujúceho návrhu, čo je teda tiež úplný unikát, keď navrhovateľ si nevie podať pozmeňujúci návrh ku vlastnému zákonu, ktorý, ktorý, ktorý si, ktorý si uvádza. Však akože existuje ešte väčšie dno? Dokážete klesnúť ešte hlbšie? Naozaj sa ešte stále tvárite, že ste súčasťou koalície, keď sa tu úplne pravidelne dohadujete s opozíciou a hlasujete tuto s fašistami a s rôznymi takýmito postavičkami? Fakt hanba vám, hanba vám!